আর্ত্যুর র‍্যাঁবো
জঁ নিকলা আর্ত্যুর র‍্যাঁবো (ফরাসি: Jean Nicolas Arthur Rimbaud, উচ্চারণ: [ʒɑ̃ nikɔla aʁtyʁ ʁɛ̃bo] (শুনুন); ২০শে অক্টোবর ১৮৫৪ – ১০ই নভেম্বর ১৮৯১) ছিলেন একজন ফরাসি কবি। তিনি তাঁর অতিক্রমণমূলক ও পরাবাস্তব বিষয়বস্তু, আধুনিক শিল্প ও সাহিত্যে তাঁর প্রভাব এবং পরাবাস্তববাদের পূর্বসূচনার জন্য পরিচিত। শার্ল্যভিলে জন্ম নেওয়া র‍্যাঁবো অল্প বয়সেই লেখালিখি শুরু করেন এবং ছাত্র হিসেবে অসাধারণ কৃতিত্ব অর্জন করেন। তবে কিশোর বয়সে ফ্রঙ্কো–প্রুশীয় যুদ্ধের সময় পারিতে পালিয়ে যাবার জন্য আনুষ্ঠানিক শিক্ষা ত্যাগ করেন। কৈশোরের শেষের দিকে এবং প্রাপ্তবয়স্ক জীবনের শুরুর দিকে তিনি তাঁর অধিকাংশ সাহিত্যকর্ম রচনা করেন। র‍্যাঁবো ২০ বছর বয়সে তাঁর শেষ প্রধান কাজ—লেজ ইল্যুমিনাসিওঁ—সম্পাদনার পর সাহিত্যরচনা সম্পূর্ণরূপে বন্ধ করে দেন। র‍্যাঁবো ছিলেন একজন লিবের্তিন ও অশান্ত আত্মা, যিনি প্রায় দু’ বছর ধরে সহকবি পল ভের্ল্যানের সঙ্গে একটি অস্থির, কখনও বা সহিংস, অন্তরঙ্গ সম্পর্কে জড়িত ছিলেন। লেখক হিসেবে অবসর গ্রহণের পর তিনি বণিক ও অন্বেষক হিসেবে তিনটি মহাদেশে ব্যাপকভাবে ভ্রমণ করেন এবং তাঁর সাতত্রিশতম জন্মদিনের ঠিক পরেই কর্কটরোগে আক্রান্ত হয়ে ইন্তেকাল করেন। একজন কবি হিসেবে র‍্যাঁবো প্রতীকবাদে তাঁর অবদান এবং অন্যান্য কাজের মধ্যে সাহিত্যিক আধুনিকতার পূর্বসূচক উ্যন সেজোঁ অন অঁফ্যারের জন্য সুপরিচিত।